АҞӘА, абҵара 23- Sputnik. Аԥсны ашьхараҿы, Хашыԥсатәи аиҩхаа иахьаҵанакуа қәҿиарала ихыркәшоуп Москватәи атуристцәа реиқәырхаразы аоперациа ҳәа аанацҳауеит Аԥсны АҶА.
Атуристцәа аԥсуа еиқәырхаҩцәа рыҽрымардеит абҵара 21 асааҭ 15:57 рзы. Ацентр "Пламя" иатәу аԥшаара-еиқәырхаратә гәыԥ иаразнакы амҩа иқәлеит. Аҵх иаашаанӡа аусурақәа мҩаԥысуан.
Ацентр "Пламя" агәыԥ аиҳабы Сандро Дагаргулиа иажәақәа рыла дара ԥшьсааҭк ҩ-метрак иҟаз асы иқәланы инеиуан. Асааҭ 09:00 рзы атуристцәа ргыларҭа рыԥшааит.
Аиқәырхаҩцәа анрыхҭыгәлоз атуристцәа рҭагылазаашьа уацәшәартә иҟамызт.